**MUNICIPIUL PASCANI**

**CONSILIUL LOCAL**

**MINUTA**

**Ședinței de dezbatere publică din data de 20 martie 2017 privind**

**PROIECTUL BUGETULUI DE VENITURI SI CHELTUIELI ȘI A PROGRAMULUI DE INVESTIȚII ALE MUNICIPIULUI PAȘCANI PENTRU ANUL 2017**

Dezbaterea publică a fost convocată prin anunțul nr. 2311/10.03.2017 pentru data de 20.03.2017, ora 13,00 și are drept scop dezbaterea publică a proiectului bugetului local de venituri și cheltuieli pentru anul 2017 a municipiului Pașcani.

Proiectul a fost afișat la avizierul de la sediul instituției și pe pagina de internet www.primariapascani.ro – Transparență decizională în data de 02.03.2017 prin procesul-verbal de afișare nr. 1732/02.03.2017.

Dezbaterea publică a fost convocată a se desfășura în sala de seminarii a Primăriei municipiului Pașcani, începând cu ora 13,00.

Dezbaterea publică privind proiectul bugetului de venituri și cheltuieli și a programului de investiții ale municipiului Pașcani pentru anul 2017 începe la ora 13,05.

La dezbaterea publică participă: primarul municipiului Pașcani – dl. Pantazi Dumitru, viceprimarul municipiului Pașcani – d-na Nedelcu Gabriela, secretarul municipiului Pașcani – d-na Jitaru Irina, consilieri locali, funcționari publici din aparatulul de specialitate al primarului municipiului Pașcani, cetățeni, mass-media locală. Dezbaterea publică este înregistrată.

**Domnul Menegon Cristian-Dumitru**, purtător de cuvânt: Bună ziua. Bine ați venit la dezbaterea publică privind proiectul bugetului de venituri și cheltuieli și programul de investitii ale municipiului Pașcani pe anul 2017! Participă la dezbaterea publică domnul primar, doamna viceprimar, consilieri locali, cetățeni, funcționari din cadrul Primăriei Pașcani și domnul administrator public, bineînțeles și reprezentanți ai mass-media din Pașcani. Voi da citire la câteva din propunerile venite. Sunt două propuneri venite oficial, una în scris și una pe mail –ul Primăriei Pașcani. Propunerea din partea Grădiniței cu program Prelungit nr. 3 și a Grădiniței cu Program Normal nr. 5 - solicită în felul următor: “ În vederea alcătuirii bugetului pe anul 2017 venim cu rugămintea de a analiza următoarele propuneri:

* Debranșarea de la sistemul centralizat de încălzire a orașului și dotarea unității cu centrale termice proprii
* Reabilitarea instalației electrice.”

Mai jos se spune de ce este necesară o astfel de investiție, n-o să stau să citesc pentru că ne-am lungi foarte mult.

Propunerea venită în scris este din partea domnului Luca Miluță, cu domiciliul în municipiul Pașcani, suburbia Boșteni, str. Bucuriei, nr. 18, care ne solicită, pe scurt, extindere rețea de gaz metan pe strada respectivă și un târg de animale, mai dorește dumnealui să realizăm în municipiul Pașcani.

Am cules din popor, cu ghilimelele de rigoare, din mass-media, propunerile de buget venite. Unele sunt venite de pe rețeaua de socializare Facebook, altele sunt înscrise în pagina de comentarii și o să dau citire câtorva din aceste propuneri: dl. Doroftei Ionuț ne solicită crearea unui parc industrial masiv, construirea de blocuri noi, reabilitarea străzilor cu probleme, construirea unei centuri ocolitoare, montarea de panouri solare sau eoliene pe acoperișurile școlilor, spitalelor, iluminat stradal cu tehnologie led, construcții de stații de autobuz cu alveole, reabilitarea școlilor din suburbii, transport intern cu autobuze mai noi, reabilitarea podului de la Peștișorul, modernizarea stației de încărcare în vagoane de la triaj, mai multe indicatoare și marcaje stradale.

Doamna Mioara Marchidan solicită amenajarea piețelor agroalimentare din municipiul Pașcani, domnul Maftei Gică solicită iluminatul trecerilor de pietoni, lămpi eficiente și un cimitir în altă locație.

Domnul Spătaru Neculai ne cere să schimbăm rețeaua de distribuție din oraș, să nu uităm de cartierul Aerodrom, mai sunt o serie de persoane care nu s-au semnat, aceștia nu știu cât de multe pot să spună în condițiile în care nu știm care sunt acele persoane, sunt persoane anonime, au solicitat parc industrial, piscină acoperită, dușuri publice pentru oamenii străzii, sunt multe propuneri, dar v-am zis, nu sunt venite oficial. Cineva, la fel anonim, solicită desființarea RAGCL-ului sau desființarea serviciului de sere din municipiul Pașcani. Nu știu cât de mult pot fi luate în considerare în condițiile în care persoanele nu își asumă cu numele aceste propuneri.

Dau cuvântul domnului primar pentru a prezenta punctul său de vedere și a vă prezenta bugetul.

**Domnul Pantazi Dumitru, primarul municipiului Pașcani**: Bună ziua. Bine ați venit la această întâlnire privind dezbaterea proiectului de buget pentru anul 2017. La elaborarea proiectului de buget pentru anul 2017 s-a avut în vedere Hotărârea Consiliului Local nr. 224/2016 privind taxele și impozitele locale pentru anul 2017, pe care le-am aprobat anul anterior, execuția bugetului la finalul anului 2016, legea nr. 6 privind bugetul de stat, comunicările pe care le-am primit de la trezorerie și consiliul județean, legea 273 privind finanțele publice locale, legea nr. 500 privind finanțele publice și legea privind codul fiscal, legea nr. 227 din 2015. Sigur, am ținut cont și de propunerile care au venit de la cetățeni, de la întânirile pe care le-am avut cu aceștia, din comunicările on-line pe care le-am avut, o parte din aceste propuneri sunt deja prevăzute în bugetul pentru anul 2017, altele sunt în curs de elaborare, studii, proiecte, iar o parte din ele o să le avem în vedere pentru anii următori. Sigur că pe lângă problemele ridicate de cetățeni, care au o conotație civică și vizează viața și activitatea acestora, sunt și foarte multe propuneri care nu țin de noi. Am să cobor jos, sintetic voi prezenta indicatorii bugetului pe anul 2017.

Domnul primar Pantazi Dumitru prezintă în continuare bugetul de venituri și cheltuieli și programul de investiții ale municipiului Pașcani pentru anul 2017, cu ajutorul videoproiectorului. Sunt prezentate veniturile estimate pentru anul 2017 în sumă de 62105,39 mii lei, cheltuielile estimate cifrându-se la suma de 72860,96 mii lei. Excedentul bugetar este de 10755, 47 mii lei. Sunt prezentate veniturile pe surse, la fel și cheltuielile estimate aferente anului 2017 pe capitole.

Este prezentat și Programul de investiții al municipiului Pașcani, care cuprinde printre altele finalizarea sălii multifuncționale din cadrul Primăriei Pașcani, finalizarea Căminului Cultural Lunca, reabilitare bază spotivă Stadion, extindere rețea de gaz metan pe str. Libertății, Peneș Curcanul, Bucuriei, realizare grup sanitar în parcul municipal, surse de finanțare pentru studii de fezabilitate obiective de investiții, dotare parc de joacă pentru copii str. Izvoarelor, semaforizare intersecții la Spitalul municipal, Constructorul și str. Gării, modernizarea unor străzi – T. Vladimirescu, Calea Iașului, Plevnei, 24 Ianuarie, Libertății, reabilitare podețe str. 13 Decembrie și str. Gîștești, achiziționarea unor utilaje pentru curățenie stradală și dezăpezire, etc. În această prezentare, domnul primar menționează că este o problemă cu cărțile funciare, nicio investiție nu poate demara fără carte funciară.

**Domnul Menegon Cristian-Dumitru**, purtător de cuvânt: Mulțumim domnului primar pentru prezentare. Mergem la partea de dezbatere în plen, sunt 6 persoane care s-au înscris pentru a lua cuvântul, o să vă rog să vă încadrați în 5 minute, așa este regulamentul, sărim până la 10 minute maxim, dar nu mai mult. Pe buget și pe lista de investiții, o să vă rog. Îi dau cuvântul domnului Sorin Olariu, primul ce s-a înscris pe listă. Domnul Olariu, vă rog.

**Domnul Olariu Sorin**: În primul rând, vreau să vă propun ca în anul următor această dezbatere să aibă loc într-o zi de sâmbătă. Cel puțin, am văzut că la Iași se poate, într-un cuvânt se poate. Vizavi de multitudinea de studii DALI, mi se pare că sunt cam multe, mulți bănuți cheltuiți aici, nu zic că nu sunt și priorități, mi se pare un pic cam mulți bani, de exemplu la iazul Fântânele 115 mii lei mi se pare cam mult. Vreau să vă zic că din banii ăștia... și vreau să vă zic și altceva - chestia asta mă duce cu gândul la o emisiune de la Bit. Tv, la o dezbatere electorală, la care domnul primar a venit cu un braț de proiecte, erau multe, 20-30 de dosare, pe care s-au cheltuit niște bani. Ce facem? Facem maculatură. Ce mă interesează: să amenajați spațiul verde din centru, de la Casa de Cultură până la poștă din deal. Din punctul meu de vedere, achiziționați niște rulouri de iarbă, stă așa de ani și ani de zile, se vede urât, e o zonă centrală. Știu că sunt probleme, toată lumea circulă pe spațiul verde, nimeni nu respectă, vorbesc de spațiile laterale, unde parchează mașinile. Din 4-5 metri pot fi făcute niște cărărușe din pavele, ca cei care coboară din mașină să circule pe acolo.

**Domnul Menegon Cristian-Dumitru**, purtător de cuvânt: La ce zonă vă referiți? De la Casa de Cultură până la poșta din deal?

**Domnul Olariu Sorin**: Da, la acea zonă. Pe celelalte zone sunt trandafiri. Măcar zona aceea, că e o zonă centrală. Și altceva, am văzut acolo, m-am uitat și la str. Fundac Fântânele în certificatul de urbanism este o greșeală majoră, avem acolo 2000 mp, iar apoi sunt 4000 mp. Nu se știe exact câți metri are strada respectivă.

**Domnul Pantazi Dumitru, primarul municipiului Pașcani**: O să încerc să dau răspunsuri. Cât privește studiile și proiectele, eu îm amintesc că mi-ați solicitat prin adresă și

v-am pus la dispoziție proiectele care le avem în stoc în această problemă, achitate, decontate, efectuate. Ce nu v-am dat pe lista respectivă înseamnă că nu este decontat și nu le avem în arhiva noastră. Știu la ce vă referiți, nu a fost achitat niciun leu pe niciun proiect. La fel nu au fost achitați bani pentru sensul giratoriu de la spital. Am stat, am analizat și cu poliția, cu cei de la circulație și nu cred că se pretează un astfel de sens, trebuie extinsă strada la spital, la tribunal să eliminăm de acolo parcarea, nu avem posibilitatea să rezolvăm cu traficul greu. Vă stăm la dispoziție cu decontările, cine v-a informat să verifice, să vadă că nu s-a decontat nimic. Rulouri la Casa de Cultură – dacă vreți să fiți mai explicit, la ce vă referiți?

**Domnul Olariu Sorin**: La spațiul verde de la Casa de Cultură până la poșta din deal.

**Domnul Vântur Romel**: Domnule primar, și eu am avut aceeași idee, deși nu am discutat. Omul când coboară din mașină ori trece pe spațiul verde, ori merge mai mult până la trecerea de pietoni. Și atunci, cum a spus domnul Olariu, dacă din 4-5 metri se face câte o cărăruie de gazon sintetic, atunci omul care coboară din mașină are o trecere și nu calcă pe spațiul verde.

**Domnul Pantazi Dumitru, primarul municipiului Pașcani**: În ceea ce privește suprafața străzii, cartea funciară o să spună exact suprafața reală a strazii, după care se va face studiul de fezabilitate și proiectul.

**Domnul Menegon Cristian-Dumitru**, purtător de cuvânt: Mergem mai departe, doamna Laura Pașcu.

**Doamna Pașcu Laura**: De data aceasta sunt la ședință în calitate de funcționar public. Sunt multe discuții în spațiul public, dumneavoastră veți avea oportunitatea să stabiliți care anume investiții din cele prezentate se vor face, iar noi funcționarii publici avem niște responsabilități de legalitate. Corect ce am spus, da? Vizavi de asta, la compartimentul achiziții publice, poate cunoașteți, stiți, s-a modificat legislația la jumătatea anului trecut, s-a mai complicat, din punctul meu de vedere, și o parte din titlurile pe care le-am văzut atașate proiectului de investiții le-am regăsit și în programul de achiziții de anul trecut, dar nu s-au realizat. Vorbesc despre achizițiile de utilaje, despre care a pomenit domnul primar la sfârșitul expunerii, vorbesc despre suma de 500 mii lei pentru dotare parcuri de joacă, cunoașteți că a fost un proiect de hotărâre prin care s-a aprobat achiziționarea în sistem leasing a utilajelor, după aceea s-a abandonat pentru că costurile erau foarte mari. În lista asta de investiții văd că sunt valori relativ mici. Ce pot să vă spun vizavi de noua legislație: până astăzi la compartimentul de achiziții publice nu există niciun referat de necesitate, așa cum spune legea, pentru niciunul dintre titlurile prevăzute aici. Normal, fundamentarea bugetului se face pe bază de necesități. Necesitățile pot fi multe, așa cum este și acasă, dar le finanțăm pe acele pentru care avem bani, restul le amânăm, pentru că altfel o să fim puși în imposibilitatea de a le realiza, așa cum mi s-a întâmplat mie anul trecut. De asemenea, am avut nenumărate reproșuri că nu s-a realizat studiul de fezabilitate pentru piața din vale. După cum ați remarcat, acum nici nu e pus în listă. Este tot al municipiului Pașcani, normal trebuia să fie acolo. Eu nu l-am văzut. Pentru mine nu este foarte greu să trec un proiect de achiziție foarte mare, dar nu știu dacă este legal, din moment ce nu voi putea să-l duc la bun sfârșit niciodată. Așa încât, rugămintea mea este să analizați foarte corect niște aspecte pe care o să le spun în trecere, este legislație, o să aveți pus în preambulul proiectului de hotarare...

 **Domnul Pantazi Dumitru, primarul municipiului Pașcani**: V-a interzis cineva să respectați legea?

**Doamna Pașcu Laura**: Nu.

**Domnul Pantazi Dumitru, primarul municipiului Pașcani**: Sunt propunerile de buget și lista de investiții pentru 2017 și când cineva o să vă oblige să nu respectați legislația, să ieșiți în presă și să spuneți: m-a obligat primarul, m-a obligat administratorul să nu respect legislația. Aveți jumătate de an de când încercați să faceți procedura pe achiziție publică, vă tot întâlniți și nici în acest moment nu aveți procedura pe achiziție directă, nu mai spun de celelalte achiziții. Duceți la bun sfârșit procedurile conform legislației în vigoare și după aceea veniți și faceți tot felul de precizări. Nu se cheltuie niciun leu, chiar dacă au fost prevăzute, sunt solicitări conform legislației în vigoare, conform cetățenilor, tuturor datelor și a execuției bugetare pe 2016. Astea sunt propuneri și dupa ce aprobăm bugetul, funcție de banii pe care îi avem prevăzuți în buget, o să facem programul de achiziții cu tot ceea ce am aprobat financiar în buget. Bugetul nu-l aprob doar eu, îl aprobă Consiliul Local în ședință publică. Dacă vreți să discutăm procedura de achiziție publică astăzi și să vă faceți dumneavoastră o imagine, spuneți și discutați, dar eu știu că este o comisie în sensul aceasta.

**Doamna Pașcu Laura**: Poate ați înțeles greșit.

**Domnul Pantazi Dumitru, primarul municipiului Pașcani**: Am înțeles foarte bine.

**Doamna Pașcu Laura**: Ați înțeles greșit și vă spun de ce. O să citesc din legea nr. 500 din 2002 privind finanțele publice referitor la ordonatorii de credite și la atribuții: Pentru

asigurarea unei execuții bugetare prudente, ordonatorii principali de credite vor repartiza, potrivit alineatului 1, angajamente și credite bugetare după reținerea a 10% din prevederile aprobate acestora. Prin excepție, de la prevederile de la alineatul 5, care le-am citat, sunt cheltuielile de personal, ..., etc. Deci astea se finanțează prima dată. Am înțeles din expunerea dumneavoastră cum că cheltuielile de personal nu sunt finanțate integral. Dumneavoastră ați spus. Eu nu am cum să verific, dumneavoastră ați spus. Ați pus foarte multe studii, este de verificat.

**Doamna Lăbonțu Angelica**, director economic Primăria municipiului Pașcani: Tot excedentul care este pe dezvoltare se duce strict pe dezvoltare, nu se poate duce pe funcționare. Partea de dezvoltare s-a finanțat strict din excedentul de anul trecut.

**Domnul Pantazi Dumitru, primarul municipiului Pașcani**: Pe componenta de funcționare, toate veniturile bugetului s-au dus pe componenta de funcționare. Nu avem o estimare în acest moment ce cote se vor repartiza din impozitul pe venit și am precizat asta.

**Doamna Pașcu Laura**: Am înțeles.

**Domnul Pantazi Dumitru, primarul municipiului Pașcani**: Nu ne permite legea să tranferăm din excedentul anului 2016 niciun leu pentru funcționare.

**Doamna Pașcu Laura**: Dar nici n-am spus așa ceva. Am zis doar că nu sunt finanțate integral cheltuielile de personal, dumneavoastră ați spus. Atât. Nu am alte discuții să fac.

**Domnul Pantazi Dumitru, primarul municipiului Pașcani**: O să vedem, o să diminuăm de la servicii, avem o rectificare în iunie-iulie, una în octombrie, o să vedem cum facem. Cu prioritate se vor asigura cheltuielile de funcționare și din acestea cu prioritate se vor asigura fondurile pentru salarii.

**Doamna Pașcu Laura**: Rugămintea mea era ca din toate studiile și proiectele puse acolo vă rog...

**Domnul Pantazi Dumitru, primarul municipiului Pașcani**: Temerea era că nu veți lua salariile? Nu înțeleg.

**Doamna Pașcu Laura**: Nu. Era o temere pentru noi ca și funcționari.

**Domnul Pantazi Dumitru, primarul municipiului Pașcani**: A fost vreo lună în care să nu luați salariile?

**Doamna Pașcu Laura**: Nu. Discuția, domnule primar, era pe altă poveste, pe partea de studii, domnule primar.

**Domnul Pantazi Dumitru, primarul municipiului Pașcani**: Haideți să nu monopolizăm discuția de astăzi cu probleme care țin strict de activitate noastră din primărie.

**Domnul Menegon Cristian-Dumitru**, purtător de cuvânt: Depășim și timpul.

**Doamna Pașcu Laura**: Dumneavoastră împreună cu Consiliul local să stabiliți care sunt valorile corecte pentru aceste studii, pentru că eu nu am referate din care să rezulte o estimare corectă și să fie trecute doar acelea ...

 **Domnul Pantazi Dumitru, primarul municipiului Pașcani**: Sumele reale sunt cele rezultate în urma achiziției publice, alea se contractează. Nu se angajează niciun leu fără contract.

**Doamna Pașcu Laura**: Atunci am o întrebare punctuală: Pentru Palatul Cantacuzino este prevăzută valoare de 10 mii lei. Dar din câte știu eu este o hotărâre de consiliu local prin care s-au aprobat indicatorii economici. Cu siguranță acolo la capitolul cheltuieli cu proiectul este o sumă mult mai mare, eu nu am de unde să știu. În mod normal, toată suma aceea ...

**Domnul Pantazi Dumitru, primarul municipiului Pașcani**: Îmi puteți spune cât va costa?

**Doamna Pașcu Laura**: Nu. Acolo se angajează bugetul cât a aprobat Consiliul local prin hotărâre și după ce ...

**Domnul Pantazi Dumitru, primarul municipiului Pașcani**: Vă urez succes dacă candidați la următoarele alegeri. Atunci veți prioritiza dumneavoastră ca ordonator de credite.

**Doamna Pașcu Laura**: Îmi cer scuze dacă v-am supărat, înseamnă că n-am înteles eu. Cum pot să scot la licitație acest proiect când pentru el am 10 mii lei?

**Domnul Pantazi Dumitru, primarul municipiului Pașcani**: Nu am inflențat procedura cu absolut nimic. Vă rog să încetați cu rolul de Gică Contra în această instituție.

**Domnul Menegon Cristian-Dumitru**, purtător de cuvânt: Mulțumim, mergem mai departe, domnul Zaharia Dumitru.

**Domnul Zaharia Dumitru**: Domnule primar, în programul nostru de investiții pentru anii 2016-2020, am văzut că susțineți înființarea asociațiilor de proprietari în vederea creșterii eficienței termice la blocuri. Vreau să vă întreb dacă mai susțineți acest proiect de investiții?

**Domnul Pantazi Dumitru, primarul municipiului Pașcani**: Am prevăzut o sumă de bani, deocamdată avem o singură asociație care și-a manifestat dorința pentru reabilitare termică și am să-l rog pe domnul de la Investiții, domnul Perțu, că acolo sunt niște probleme cu investiția respectivă. Altă solicitare nu am văzut în ceea ce privește reabilitarea termică. În ceea ce privește asociațiile de proprietari, avem compartiment în acest sens și stă la dispoziție tuturor doritorilor care vor să înființeze asociații de proprietari, prin îndrumare.

**Domnul Zaharia Dumitru**: Sunt locatar al blocului K1, avem asociație de proprietari, avem un proiect din 2009.

**Domnul Pantazi Dumitru, primarul municipiului Pașcani**: Am primit un raport de la Compartimentul Investiții și am să-l rog pe dl. Perțu să vă explice ce este de făcut pe proiectul respectiv.

**Domnul Perțu Iulian**, consilier Compartiment Tehnic și Investiții: Legat de problema dumneavoastră ar fi cam așa: blocul K1 nu respectă din punct de vedere tehnic niște condiții necesare pentru ca autoritate publică locală să aprobe cofinanțarea. Blocul are un acoperiș care e construit nelegal, ca să folosim un termen mai delicat. Expertul care a realizat expertiza privitoare la reabilitarea termică a blocului dumneavoastră condiționează realizarea anumitor lucrări de rezolvarea problemei acoperișului. Blocul a avut inițial un acoperiș tip șarpantă, la care s-a intervenit și s-a făcut acel acoperiș. Ordonatorul de credite și, ulterior Consiliul Local, nu-și poate asuma cheltuieli care nu sunt eligibile în cadrul programului de finanțare.

**Domnul Zaharia Dumitru**: Ori îl dăm jos, ori obținem autorizație.

**Domnul Perțu Iulian**, consilier Compartiment Tehnic și Investiții: Asta înseamnă să cereți un certificat de urbanism și să rezolvați problema. Este la îndemână.

**Domnul Zaharia Dumitru**: Sper să avem sprijinul în continuare.

**Domnul Perțu Iulian**, consilier Compartiment Tehnic și Investiții: Bineînțeles, noi suntem la faza în care acei indicatori tehnici trebuie însușiți de ordonatorul de credite și aprobați ulterior de Consiliul local, pentru a putea merge să ne înscriem în programul de finanțare pe ordonanța 18.

**Domnul Zaharia Dumitru**: Când am fost și am întrebat dacă mai sunt fonduri, au zis că nu mai sunt fonduri de la stat, ci doar fonduri europene.

**Domnul Perțu Iulian**, consilier Compartiment Tehnic și Investiții: Ordonanța spune că în limita fondurilor aprobate, dispuse pentru așa ceva. În discuția noastră cu președintele de asociație s-a propus și această soluție – finanțarea pe fonduri europene, dar nu s-a dorit, din diferite motive. Ca să accesăm fondurile de la stat, trebuie să ne înscriem în program. Ca să ne înscriem în program trebuie să parcurgem pașii pe care i-am spus. Ne-am blocat la partea care înseamnă aprobarea indicatorilor tehnico-economici. În măsura în care dumneavoastră rezolvați problema acoperișului, se poate relua procedura de revizuire a indicatorilor economici existenți la ora actuală și continuare procedurii.

**Domnul Zaharia Dumitru**: Să vedem ce facem cu acoperișul. Fondurile?

**Domnul Perțu Iulian**, consilier Compartiment Tehnic și Investiții: După ce se rezolvă problema asta mergem mai departe. Guvernul alocă fonduri în limita unei sume alocate de la buget. Nici ei nu garantează că ajunge pentru toată lumea.

**Domnul Zaharia Dumitru**: Dacă nu este prins proiectul, înseamnă că nu se mai obține suma.

**Domnul Perțu Iulian**, consilier Compartiment Tehnic și Investiții: Noi avem prevăzuți niște bani pentru documentație deocamdată. Ulterior o să se continue demersurile pe care le-am început.

**Domnul Pantazi Dumitru, primarul municipiului Pașcani**: Haideți să punem la punct documentația și după aceea discutăm.

**Domnul Perțu Iulian**, consilier Compartiment Tehnic și Investiții: Ca să răspundem la o problemă care a venit tot de la dumneavoastră, să stiți că studiul de fezabiltate trebuie modificat. În soluțiile propuse nu este prins acoperișul. Indicatorii tehnico-economici pe care îi avem la ora actuală și în baza cărora v-am solicitat aprobare privind cota care vă revine, nu cuprind cheltuielile pentru refacerea acoperișului. Mai mult, nu pot fi cuprinse în partea de proiectare de vreme ce soluția nu e cuprinsă în documentația de avizare. Trebuie făcut acoperișul legal, el nu corespunde nici din punct de vedere tehnic. Structura de rezistență a acoperișului, scrie clar în expertiză, că din punct de vedere al rezistenței nu corespunde și se propun și soluții acolo. Dacă mai aveți...

**Domnul Zaharia Dumitru**: Să încercăm să rezolvăm cu acoperișul și după aia să venim.

**Domnul Menegon Cristian-Dumitru**, purtător de cuvânt: Am văzut că au venit două persoane. Dacă doriți să vă înscrieți la cuvânt? La sfârșit, da? Domnul Benone Mihuț.

**Domnul Mihuț Benone**: Ce constat și ce am constatat și cât am fost consilier local, e că domeniul sport e cel mai văduvit domeniu. În Pașcani nu se mai poate face sport, nu mai este nevoie de sport, nici pentru copii, nici pentru adulți, nici pentru tineri. Tinerii noștri văd că fac altceva, se preocupă cu altceva. Vreau să-i pun o întrebare domnului primar: anul trecut în ședința de buget am făcut o propunere și toți consilierii din mandatul trecut au votat pentru amenajarea unui teren de tenis. Aceeași 10 mii lei au stat anul trecut și o să stea și anul ăsta. Nu s-a făcut măcar un studiu de fezabilitate. Dacă aveam un studiu, puteam intra acum la execuție. Eu zic, și toți care sunt aici o să-mi dea dreptate, că și anul ăsta o să stea pe buget DALI pentru baza aia sportivă care stă la CNI și n-o să se obțină nicio finanțare. Iar pentru terenul de tenis care l-am propus eu, personal, în buget, și consilierii l-au votat și nici acum nu s-a realizat nimic, mă face să cred că nu este niciun fel de deschidere pentru sport și asta o constatăm prin bugete și prin investițiile care le propuneți.

**Domnul Pantazi Dumitru, primarul municipiului Pașcani**: Am spus și precizez că nu sunt cărți funciare.

**Domnul Mihuț Benone**: Nici anul trecut nu au fost, nici anul ăsta nu sunt.

**Domnul Pantazi Dumitru, primarul municipiului Pașcani**: Avem contractate două firme. În fiecare an am scos la licitație pentru cărți funciare, 2014, 2015, 2016, anul acesta avem prevăzuți bani pentru așa ceva, pentru a putea intabula domeniul public și privat al municipiului Pașcani. Ce vină am eu că nu s-a făcut nimic până am venit noi privind intabularea? Orice investiție începe cu carte funciară.

**Domnul Mihuț Benone**: Anul acesta se va face carte funciară pentru terenul de după sala de sport de la Sadoveanu?

**Domnul Pantazi Dumitru, primarul municipiului Pașcani**: Locația este aceeași și mai este o locație în zona din vale.

**Domnul Mihuț Benone**: Se va face anul acesta? Să știe lumea ...

**Domnul Pantazi Dumitru, primarul municipiului Pașcani**: Locația este aceea pe care ați precizat-o și dumneavoastră, dar întâmpinăm greutăți cu documentația, proceduri. Nu putem sări anumite etape dacă nu sunt rezolvate.

**Domnul Mihuț Benone**: Domnule primar, a trecut un an de zile. Deci nici anul ăsta n-o să se poată construi, le punem în buget numai să fie puse. În rest, tinerii stau pe stradă și, i-ați văzut ce fac în parcuri seara, n-au unde să se ducă să joace sau să practice un sport. Este o nemulțumire de-a mea din perioada cât am fost consilier, atunci nu am reușit, astăzi am venit din nou să reiterez această propunere și să așteptăm să se facă ceva.

**Domnul Menegon Cristian-Dumitru**, purtător de cuvânt: Mai departe, dăm cuvântul domnului Vântur Rome.

**Domnul Vântur Romel**: Voi începe și eu cu câteva idei, că de criticat e ușor, ajungem și la faza aia. Se vorbea de un sediu pentru oamenii străzii că se va face în Pașcani, pe undeva unde a fost școala din piață. Aș vrea să înțeleg ce se întâmplă cu oborul. În campania electorală am înțeles că din 2012-2013 se întâmpla ceva acolo. Era arondat un teren pentru obor, dar nu s-a făcut nimic. Am văzut în Neamț parcări, că e o problemă cu parcările, parcări cu autotaxare. E dat cu vopsea pe asfalt, din loc în loc sunt puse aparate, îți iei bonul care îl pui pe bordul mașinii. Nu ai bon, vine poliția locală care îți blochează mașina, plătești o amendă. Aș vrea ca în buget să se specifice, acolo unde sunt bani la învățământ, că sunt și bani pentru paza școlilor. Spuneți că sunt 30 mii, 50 mii, bani pentru paza școlilor, să se vadă clar, să știe și directorul școlii că sunt bani pentru paza școlii. Am rămas surprins în Pașcani că sunt treceri de pietoni pe care treci nu de pe trotuar, ci calci întâi pe spațiul verde. Se puteau amenaja niște dale pe spațiul verde, pentru a nu călca pe aceasta. Sau mai este o trecere de pietoni în Vatra care începe de pe trotuar și se termină într-o stradă. Astea sunt niște chestii minore, așa... Mai zic de suplimentarea de mobilier stradal. Ce aș vrea la acest mobilier stradal: am văzut la judecătorie, unde se impune un anumit grad de civilizație, un singur coș de gunoi, care se umple permanent și dă pe alături, și nu poți să-i faci observație celui care dă pe jos că de ce gunoiul pe jos. Sunt zone în oraș, spre exemplu, Casa de Cultură, primăria, judecătoria, finanțele publice, unde sunt uneori aglomerații de persoane, nu e de ajuns un coș de gunoi, pentru că nu vine atât de des omul de la salubritate să-l golească. Curățenia este, în primul rând, o dovadă a civilizației. Astea au fost puținele mele idei. Și ca să revenim... Sunt burse pentru elevi, nu știu dacă se poate legal ca un elev să poată lua și bursă de ajutor social și bursă de merit. Bursa de ajutor social i-o dai fiindcă vine dintr-o familie săracă, iar dacă ești deștept și înveți bine, e și mai bine, că primești și bursă de merit. Nu ar trebui să se anuleze una pe alta, adică bursa de merit să nu anuleze bursa de venit social sau invers. Sunt ...

**Doamna Lăbonțu Angelica**, director economic Primăria municipiului Pașcani: Primăria alocă doar sumele funcție de ce comunică școlile, ele fac situația elevilor și acordă bursele.

**Domnul Vântur Romel**: Eu n-am vorbit aici în contradicție, dar am spus cum mi-ar place mie să fie. Nu sunt în contradicție cu dumneavoastră în acest moment. Mi-ar place să fie mai mulți bani bugetați pentru premii pentru elevi. Avem mai multe licee în Pașcani, să se facă concursuri între școli la care elevii să fie premiați, să fie stimulați să învețe, concursuri cu premii în domeniul sportului, pe diferite științe. Dacă toată lumea vorbește de documentații – *dă citire unor titluri de documentații din lista de investitii propusă pentru municipiul Pașcani pentru anul 2017 -*  întreabă dacă s-au cumpărat anumite utilaje, dacă au fost bugetate în anul anterior. Bănuiesc că e o greșeala, la reabilitare strada Gării, valoarea totală e de 10 milioane 600 mii lei. Bănuiesc că e o greșeală, fiindcă s-a câștigat licitația cu o sumă mai mică.

**Domnul Perțu Iulian**, consilier Compartiment Tehnic și Investiții: Nu e o greșeală, vedeți indicatorii tehnico-economici aprobați.

**Domnul Vântur Romel**: Valoare inițială totală...

**Domnul Perțu Iulian**, consilier Compartiment Tehnic și Investiții: Acum vorbim de indicatori în care intră și contractul de lucrări.

**Domnul Vântur Romel**: Scrie reabilitare strada Gării. Ce indicatori?

**Domnul Perțu Iulian**, consilier Compartiment Tehnic și Investiții: Valoarea inițială pleacă de la valoarea devizului general așa cum a fost el stabilit prin proiect.

**Domnul Vântur Romel**: Anul trecut s-au bugetat vreo 2 milioane de lei, care s-au scos prin rectificări, o dată 900 mii, o dată 200 mii. Dacă s-a bugetat așa târziu, octombrie sau noiembrie, se mai putea face strada Gării așa de târziu? La capitolul bugetar 70.12 – pentru studiul DALI – 40 mii. În 2016 am avut DALI 80 mii, în 2014 am avut 20 mii, ca idee de hârtie. Strada Libertății, str. Peneș Curcanu și str. Bucuriei, unde se află astea?

**Domnul Pantazi Dumitru, primarul municipiului Pașcani**: La Boșteni.

**Domnul Vântur Romel**: Avem studii de soluții cu mulți bani. Pentru cetățenul de rând o investiție e atunci când se pune piată pe piatră, se bate un cui într-un gard. Aceste cheltuieli nu sunt pentru investiții propriu-zise, din punctul meu de vedere. Am realizat de fapt că proiectul de buget e făcut ca să fie, să se puncteze câteva lucrări. Pe urmă, de fapt, prin rectificări, aceste studii sunt niște rezerve de bani ca la rectificări să fie mutați de ici colo. Dacă în 2015 au fost câteva rectificări bugetare, în anul 2016 au fost, cred, de trei ori mai mult ca-n 2015. Facem proiect de buget, muncim, și după aia nu se face mai nimic.

**Domnul Pantazi Dumitru, primarul municipiului Pașcani**: Îmi dați voie să vă răspund cum este cu bugetul? Ați indicat mai multe probleme, o parte țin de gospodărie comunală și probabil doamna viceprimar și-a notat o serie de probleme care se pot rezolva pe gospodărie, iar o parte din probleme țin de investiții. Prin proiecția de buget, repet e o proiecție de buget, nu înțelegeți că banii prevăzuți sunt și gata cheltuiți. Să fiu bine înțeles, că văd că se vehiculează ideea că tot ce este acolo sunt și cheltuiți. Acei bani care sunt prevăzuți acolo sunt prognoze. Banii se angajează în momentul când se încheie contractul, după ce toate procedurile au loc. Ați înșiruit o serie de investiții, de acord cu dumneavoastră, care au fost prevăzute și în anii precedenți. Mai fac o dată precizarea, că nu putem face studii DALI fără cărți funciare. Foarte multe din aceste obiective, străzi, se află în lucru, avem contracte cu firme care să facă cărțile funciare. Noi ce trebuia? Să nu prevedem? Dacă aduce cartea funciară peste doua-trei luni? Pentru că și cei cu care avem încheiat contract întâmpină foarte multe greutăți la OCPI, stiți foarte bine cât de greu se intabulează datorită neregularităților cadastrului general. Prevederea bugetară e una, iar cheltuiala bugetară e alta. Pentru str. Gării din studiul de fezabilitate a rezultat o valoare de 10 milioane lei.

**Domnul Vântur Romel**: Aici chiar am înțeles de la domnul Perțu.

**Domnul Pantazi Dumitru, primarul municipiului Pașcani**: Procedura e aceeași, angajamentul se face în momentul în care am încheiat contractul de lucrări, dar până la încheierea acestuia sunt o serie de lucrări pregătitoare, care necesită anumite sume de bani.

**Domnul Vântur Romel**: Aici m-am lămurit. Dacă vreți să mă lămuriți la reabilitare termică blocuri. În fiecare an sunt prinși bani pentru studii. Oamenii vor să știe dacă din banii aștia vor putea pune vreo coală de polistiren pe bloc. Sunt, de fapt, bani pentru hârtii, pentru studii.

**Domnul Pantazi Dumitru, primarul municipiului Pașcani**: Sunt bani pentru studii și în completare ... Nu avem niciun studiu. Dacă nu avem studiu, nu avem ce finanța.

**Domnul Zanet Gică, administratorul public:** Singura asociație care a făcut o cerere este cea de la blocul K1.

**Domnul Pantazi Dumitru, primarul municipiului Pașcani**: A făcut precizarea domnul de la investiții în legătura această asociație.

**Domnul Vântur Romel**: De cimitirul municpal se vorbește de câțiva ani.

**Domnul Pantazi Dumitru, primarul municipiului Pașcani**: Miercuri veniți la mine, ne așezăm la masă, reluăm subiectul și încercăm să găsim o rezolvare. Da? Punem la dispoziție documentația care o avem și purtăm o discuție concretă pe acest subiect.

**Domnul Vântur Romel**: Anul trecut era în stadiul de SF, anul ăsta în stare de stiințifico-fantastic.

**Domnul Pantazi Dumitru, primarul municipiului Pașcani**: Fac precizarea și cu cimitirul. Am avut un litigiu cu vecinul. Nu sunt cărți funciare și cand ajungi la OCPI sunt probleme că nu există cadastrul general. Până nu avem cadastru general, o să navigăm ca pe mare. Am avut un litigiu cu vecinul pentru grănițuire la cimitir. E în primă instanță, acceptăm grănițuirea stabilită prin instanță de expertul desemnat, am să vin în Consiliul Local să renunțăm la proces, să rectificăm cartea funciară și să o depunem la Iași la Consiliul Județean, pentru că ne trebuie PUZ aprobat de Comisia de urbanism de la CJ. Toate sunt lucrări premergătoare unei investiții.

**Domnul Moțatu Ion**: Aici vreau să ajung.

**Domnul Vântur Romel**: Dl. Moțatu, un moment. De exemplu, anul trecut s-a făcut strada Vatra. Faceți o plimbare cu mașina la capătul dinspre obor și uitați-vă la gurile de canal care s-au adus la nivelul șoselei și vedeți ce găuri sunt acolo. Arată cumplit. S-au făcut aceste trotuare cu dale...

 **Domnul Pantazi Dumitru, primarul municipiului Pașcani**: Cât e garanția? Doi ani?

**Domnul Perțu Iulian**, consilier Compartiment Tehnic și Investiții: Da, doi ani. Au fost niște probleme cu aceste guri de canal.

**Domnul Vântur Romel**: Trotuarele din pavele sunt foarte murdare. Sunt zone cum e cea de la Casa de Cultură și alte zone din domeniul public, în care crește iarba pe trotuare. Cum se curăță aceste trotuare de iarbă? Cu ierbicid. Curățenia în oraș e sub orice critică. De ani de zile se vorbește că trecem la regulamentul cu ADIS-ul. Nu s-a făcut, nu s-a putut deșeurile să le colectăm selectate. Am văzut lângă cimitir, unde majoritate deșeurilor sunt vegetale, puse câte un container pe care scrie plastic, sticlă, hârtie. Sunt umplute cu deșeuri vegetale și din construcții. Trebuie ceva ca cetățeanul să simtă concret, așa cum s-a făcut str. Vatra, Esplanada, niște lucruri concrete, să se facă ceva în legătură cu gunoiul ca să nu se mai plătească atâția bani. Aveți aparat de specialitate care poate face ceva. Când un cetățean vede un asemenea proiect de buget, vede că cei mai mulți bani se duc pentru hârtii, pentru studii. Trebuiesc, dar haideți să limităm la un strict necesar, previzibil și posibil să se realizeze și să prevedem bani mai mulți pentru ceva concret fizic. E o părere.

**Domnul Menegon Cristian-Dumitru**, purtător de cuvânt: Scuze pentru întrerupere, dar ați depășit de mult timpul alocat. Mai este domnul Bodoașcă, domnule Moțatu.

**Domnul Moțatu Ion**: Noi venim de pe drumuri. Mă adresez domnului primar. S-a făcut vorbire de cimitir. Există o hotărâre nr. 16 din 26.04.2000. 2000, rețineți, suntem în 2017. Vreau să-mi răspundeți, voi face și o hârtie scrisă, cine a beneficiat de 22000 mp, suprafața municipiului Pașcani, voi lua pe zile? Cimitirul putea fi rezolvat din 2000, 2001, 2002. În perioada aceea erați consilier local, acum sunteți primar.

**Domnul Pantazi Dumitru, primarul municipiului Pașcani**: Dar eu vă invit să vedeți cum arată. Mergeți să vedeți cum arată.

**Domnul Menegon Cristian-Dumitru**, purtător de cuvânt: Mai este domnul Bodoașcă Claudiu.

**Domnul Bodoașcă Claudiu**: Buna ziua. Acum vreau să fac câteva precizări despre ceea ce vreau să regăsesc în proiectul de buget când vine la votat. Am vorbit cu dumneavoastră în cealaltă ședință, v-ați notat, aș dori înființarea sensului giratoriu la intersecția dintre str. Grădiniței și Aerodrom. Acum, știm, este un sens giratoriu din balize, știm că acel sens giratoru are 2 ani, este funcțional, să facem un sens giratoriu micuț, cochet, cum au celelalte orașe din jur. Domnul Perțu ne poate da o sumă, dar eu cred că mai mult de 250 mii nu costă. Aveți în buget prevăzuți bani pentru semaforizarea intersecțiilor. Aș dori, dacă se poate, în aceeași sumă să prevedeți un semafor cu buton la școala 3.

**Domnul Pantazi Dumitru, primarul municipiului Pașcani**: O să avem în vedere și asta.

**Domnul Bodoașcă Claudiu**: Cred că e o soluție bună ca să evităm pe viitor ce s-a întâmplat acolo. Nu am văzut prinși în buget bani pentru continuarea amenajărilor de parcări. Am căzut de acord că trebuie înființate parcări rezidențiale la Pașcani. Cred că ar trebui să o luăm etapizat, să mai punem niște bani, să vedem unde se mai pot înființa parcări, astfel încât numărul acestora să crească. Aș dori să prindeți reabilitarea trotuarelor de pe str. Grădiniței, de la spital la Constructorul, aici vă spun sigur că avem carte funciară.

**Domnul Pantazi Dumitru, primarul municipiului Pașcani**: Aici o să facem prin programul de plombări.

**Domnul Bodoașcă Claudiu**: Trotuarele trebuie făcute toate.

**Cetățean:** Trebuie înființată trecerea de pietoni de la ITP. Când s-a construit magazinul Penny, s-a desființat acea trecere.

**Domnul Bodoașcă Claudiu**: Dumneavoastră ați prevăzut în buget achiziție de utilaje, noi avem hotărâre de consiliu local nr. 172 din 30.09.2016 ca să le achiziționăm în leasing, sumele prevăzute acolo sunt subdimensionate, nu o să luăm niciodată sub 100 mii euro acele utilaje. Dacă le ținem acolo să luăm utilajele cu bani în mână, nu o să reușim. Haideți să facem un leasing, cât ne costă, ne costă, vom lua toate utilajele și cei 700 de mii

să-i punem la dezvoltare, mai facem ceva.

**Domnul Pantazi Dumitru, primarul municipiului Pașcani**: Domnule Bodoașcă, eu contabilizez toate și e normal ca toate să fie contabilizate în dreptul meu. Dar avem un aparat funcționăresc care se ocupă de aceste documentații, dar an de an, discutăm, le prindem acolo și ăsta e feedback-ul pe care îl primim. Avem promisiuni că se va face un cod al administrației unde să fie înglobată toată legislația privind administrația publică locală, ca să știe toată lumea ce are de făcut. Facem în limita legislației existente.

**Domnul Bodoașcă Claudiu**: Mulțumesc.

**Domnul Pantazi Dumitru, primarul municipiului Pașcani**: O parte sunt prinse în buget, vom mai discuta în ședințele pe comisii și în plen.

**Domnul Menegon Cristian-Dumitru**, purtător de cuvânt: A făcut semn doamna Spiridon că vrea să ia cuvântul, vă rog.

**Doamna Spiridon Iulia:** Aș vrea să ridic problema parcurilor pentru copii. Am văzut că sunt prevăzuți bani la investiții pentru un parc în zona vale. Este o investiție destul de mare, din câte se observă, și prevede și execuția tot în anul acesta. Ar fi bine să se poată bucura copiii de investiție și să înceapă proiectul mai devreme. În afară de acest proiect, parcurile din zona deal sunt sub orice critică. Am venit și anul trecut cu propunerea amenajării unui gard, temelia este făcută, este vorba de parcul din spatele pieței din deal. Am ridicat aceeși problemă și la dezbaterea pe buget de anul trecut și chiar într-o ședință de consiliu local. Problema mare acolo e că parcul e flancat de parcare și circulă mașini și în apropiere e și ghena pentru gunoi. Este absolut necesar acolo gard. De asemenea, reamenajarea parcului de pe Kogălniceanu, așa cum s-a dicutat în campania electorală, toată lumea a zis că trebuie reamenajat parcul acela. Mai este și parcul din apropierea bisericii pe rit vechi. Pentru parcurile din zona deal, anul trecut nu s-au făcut investiții. Și încă ceva: când se face un proiect încercați să prevedeți cumva și metode prin care să fie supravegheate aceste parcuri. În parcul din spatele pieței din zona deal se adună seară de seară tot felul de personaje, sunt perioade chiar din zi în care copiii nu îndrăznesc să vină în parc pentru că sunt tineri care nu se joacă acolo, fac cu totul altceva. Ar trebui o supraveghere mai atentă și o monitorizare video prevăzută în proiect, cumva să nu fie stricate investițiile. Nu știu dacă prevede proiectul pentru zona vale așa ceva. Am venit anul trecut, acum doi ani, să vă gândiți la un spațiu pentru desfășurarea de către ONG-uri a activităților pentru tineri. Apreciem că în fiecare an sumele pentru ONG-uri cresc, dar e nevoie de un spațiu pentru Cercetași, pentru Șansa, pentru Ator, pentru desfășurarea de activități cu mai mult de 50 de participanți și care nu pot să aibă loc într-un spațiu de 3 pe 4, cum sunt sediile în momentul de față. Cu școlile am încercat parteneriat, dar au prioritățile lor, și cu Clubul Copiilor, e vorba e program, și cu inspectoratul școlar. O perioadă de timp, cercetașii au avut acolo întâlniri, e vorba de program. Activitățile sunt seara, după program între orele 7 și 9, în week-end și nimeni nu vine atunci să descuie și să încuie, de aceea nici la școli și nici la Clubul Copiilor ... A fost o propunere pentru holul de la sala multifuncțională, aici există pază, există supraveghere. La școli am încercat și nu există deschidere. Mai am o întrebare. Aveam noi o idee de primul ghiozdan. Nu știu dacă o să se poată găsi finanțare, bani pentru așa ceva, dar eu spun că e o ideea frumoasă, să sprijinim copiii care încep școala. Există mai multe posibilități: cei care solicită asta, cei care au o posibilitate financiară redusă, nu toți vor beneficia, dar să fie un fel de susținere pentru copiii care încep școala.

**Domnul Pantazi Dumitru, primarul municipiului Pașcani**: Analizăm.

**Doamna Spiridon Iulia**: Mulțumesc.

**Domnul Menegon Cristian-Dumitru**, purtător de cuvânt: Domnul Olariu mai vrea.

**Domnul Olariu Sorin**: Aș vrea să se prindă niște bani în buget pentru amenajarea gropii de gunoi de lângă calea ferată, pentru reziduuri inerte și cele vegetale. Vă rog să mergeți acolo să vedeți că e jale. Încercați să achiziționați niște camere cu acumulatori, le montați cumva, că altfel nu se poate.

**Domnul Menegon Cristian-Dumitru**, purtător de cuvânt: Dacă mai sunt doritori? Trei persoane. Domnul Popa, haideți.

**Domnul Popa Dumitru:** Noi nu am venit de la început aici, poate s-a discutat, poate nu, era vorba despre amenajarea a două rampe de colectare selectivă a gunoiului. Și în exercițiul trecut s-a vorbit despre amenajarea acestor platforme. Eu în ședința trecută, când a venit salubritatea cu creșterea prețului, am propus ca acele containere, care le avem acum, să fie inscripționate: sticlă, hârtie, gunoi menajer. Două, trei luni le lăsați, să se facă publicitate la cetățeni. Asta nu e mare investiție. După 2-3 luni, dați sancțiuni.

**Domnul Ciurlică Mugurel**: Luați exemplul Iași-ului unde sunt module special construite cu plasă.

**Domnul Popa Dumitru:** O altă problemă este cu cimitirele. Eu știu că în majoritate oașelor, cimitirul e în administrația primăriei. Ați putea prelua, eventual în cadrul RAGCL, administrarea cimitirului, făcut frumos cu alei, cu morminte, se plătește o taxă de administrare la primărie. O altă problemă este la trecere de pietoni de la Casa de Cultură. Trecerile de pietoni par mai întunecate. Sunt doua tuia când vii de pe Șoseaua Neamțului, s-ar putea să-l iei pe unul în plin, nu-l vezi. Trebuie scoasă tuia de acolo.

**Domnul Ciurlică Mugurel**: Domnule primar, în România este implementată legea grătarelor și este dată. În Pașcani, unde poți face un grătar fără să te amendeze poliția locală sau municipală? Cei de la casă au prioritate, noi de la bloc?

**Domnul Cozma:** Vin din partea cetățenilor de pe Aerodrom. Dacă se începe canalizarea și apa, mai ales că am fericirea să stau pe aceeași stradă cu doamna vice.

**Domnul Pantazi Dumitru, primarul municipiului Pașcani**: E perioada de întocmire a studiului de fezabilitate. Aerodromul e prevăzut și cu apă și cu canalizare.

**Domnul Menegon Cristian-Dumitru**, purtător de cuvânt: Da, doamna Spiridon.

**Doamna Spiridon Iulia**: Voiam să adaug ceva în legătură cu investițiile de la unitățile de învățământ, e vorba de acele finanțări complementare. Sunt unele unități de învățământ care primesc mai mulți bani, altele mai puțini.

**Domnul Zanet Gică, administrator public**: De anul ăsta primesc la fel.

**Doamna Spiridon Iulia**: La Sadoveanu, sunt profesor acolo, e nevoie de gard, s-au întâmplat foarte multe accidente, la Unirea la fel e aceeași problemă. Sunt școli care și-au rezolvat problema, altele nu. Dacă s-au egalizat fondurile, e mai bine.

**Domnul Menegon Cristian-Dumitru**, purtător de cuvânt: Închid dezbaterea publică.

Dezbaterea publică privind proiectul bugetului de venituri și cheltuieli și a programului de investiții ale municipiului Pașcani pentru anul 2017 se încheie la ora 15,00.

În conformitate cu dipozițiile art.10 din Legea nr. 52/2003 privind transparența decizională în administrația publică, minuta se va publica la sediul Primăriei Municipiului Pașcani și pe site-ul propriu.

**PRIMARUL MUNICIPIULUI PAȘCANI,**

**Ing. PANTAZI DUMITRU**

 Întocmit

Consilier Novac Ema-Roxana